तहसील के 189 गांवों में 375 तालाब अभी से सूखे
गर्मी की शुरुआत भी नहीं हुई है और अभी से इलाके के आधे तालाब सूख गए हैं। जिले में छोटे-बड़े 586 तालाब हैं। इनमें से 375 तालाब सूख गए हैं। इससे गांवों में निस्तारी की समस्या खड़ी हो गई है। वहीं 75 तालाब ऐसे हैं, जिनका जलस्तर काफी कम हो गया है। हालत यह है कि मार्च में ही सूख गए आधे तालाबों में से एक तिहाई को छोड़कर अधिकांश तालाब महीनेभर में जलविहीन हो सकते हैं। ऐसे में दो लाख ग्रामीणों और करीब 35 हजार मवेशियों को प्यास बुझाने के लिए मशक्कत करने पड़ेगी।
राजस्व रिकार्ड के अनुसार तहसील में 189 गांवों में छोटे-बड़े मिलाकर 586 तालाब हैं। सर्वे के अनुसार इनमें 375 तालाब मार्च शुरू होने से पहले ही सूख गए है। नतीजतन कोसरंगी, माेंगरा, मामा-भांचा, हाड़ाबंद, डुमरीपाली, हिच्छा, पोटिया, मचेवा सहित तहसील के दर्जनभर गांवों में अभी से निस्तारी की समस्या पैदा हो गई है। 75 तालाब ऐसे हैं, जिनमें जलस्तर काफी कम नजर आने लगा है। इनका पानी गंदा होने के बावजूद ग्रामीण निस्तारी के उपयोग में ला रहे हैं। लगातार घट रहे जलस्तर को देखकर आशंका है कि अप्रैल तक उपयोग के लायक नहीं रह पाएंगे।
गहराया संकट तो हैंडपंप का आसरा : महासमुंद में करीब 1700 हैंडपंप है। इसमें 1500 का पानी पीने के लिए इस्तेमाल किया जाता है। निस्तारी तालाब सूखने से इन हैंडपंपों पर दबाव बढ़ जाएगा। इस पर पेयजल संकट से भी ग्रामीणों को जूझना पड़ेगा। गर्मी में इलाके के मवेशियों के अलावा ग्रामीणों को भी दिक्कत होगी। ऐसे हालात से निपटने प्रशासन ने अब तक कोई पहल नहीं की है।
दर्जनभर गांवों के लिए नदी का पानी सहारा : करीब दर्जनभर गांव ऐसे हैं, जहां तालाब सूख चुके हैं लेकिन यह गांव महानदी के किनारे बसे है।
वहां के ग्रामीणों ने निस्तारी का अभी से इंतजाम कर लिया है। चिंगरौंद, नवागांव, बड़गांव में बंधान बनाकर ग्रामीणों ने नदी का पानी रोक रखा है। यह लबालब भरा हुआ है।
गहरीकरण में खर्च हुए करोड़ों रुपए बेकार
मनरेगा के तहत तालाब गहरीकरण करने के नाम पर करोड़ों रुपए खर्च किए गए। 2006 से अब तक 450 से भी अधिक तालाबों का गहरीकरण किया गया। शिकायत है कि स्थानीय जनप्रतिनिधियों की अदूरदर्शिता के चलते पैसों का सही इस्तेमाल नहीं हो सका।
कदम उठा रहे, कई पंचायतों में सोलर पंप लगाए
इस दिशा में प्रशासन को अवगत कराकर उचित मार्गदर्शन लेकर ठोस कदम उठाए जाएंगे। क्रेडा योजना के तहत कई पंचायतों में सोलर पंप लगाए गए हैं। कैलाश, कार्यपालन अभियंता, पीएचई, महासमुंद
गांव का सूखा तालाब। यह तालाब इलाके के ग्रामीणों के लिए बड़ा सहारा रहा है।
जलसंकट
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva